Document ID: 32004L0104

KOMISSION DIREKTIIVI 2004/104/EY,
annettu 14 päivänä lokakuuta 2004,
moottoriajoneuvojen radiohäiriöitä (sähkömagneettista yhteensopivuutta) koskevan neuvoston direktiivin 72/245/ETY mukauttamisesta tekniikan kehitykseen ja moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä annetun direktiivin 70/156/ETY muuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä 6 päivänä helmikuuta 1970 annetun neuvoston direktiivin 70/156/ETY (1) ja erityisesti sen 13 artiklan 2 kohdan,
ottaa huomioon moottoriajoneuvojen radiohäiriöitä (sähkömagneettista yhteensopivuutta) koskevan 20 päivänä kesäkuuta 1972 annetun neuvoston direktiivin 72/245/ETY (2) ja erityisesti sen 4 artiklan,
sekä katsoo seuraavaa:
(1)
Direktiivi 72/245/ETY on yksi direktiivillä 70/156/ETY perustetun tyyppihyväksyntämenettelyn mukaisista erillisdirektiiveistä.
(2)
Sen jälkeen kuin direktiiviä 72/245/ETY muutettiin vuonna 1995, moottoriajoneuvoihin asennettujen sähköisten ja elektronisten osien määrä on kasvanut merkittävästi. Mukavuuteen, viestintään ja viihteeseen liittyvien laitteiden lisäksi tällaiset osat valvovat nyt myös tiettyjä turvallisuuden kannalta oleellisia toimintoja.
(3)
Direktiivin 72/245/ETY muuttamisen jälkeen saatujen kokemusten pohjalta ei enää ole tarpeen säädellä nimenomaan sähkömagneettista yhteensopivuutta koskevalla ajoneuvoalan direktiivillä sellaisia jälkimarkkinoiden laitteita, jotka eivät liity turvallisuuden kannalta merkittäviin toimintoihin. Tällaisille laitteille riittää vaatimustenmukaisuusvakuutus, joka on sähkömagneettista yhteensopivuutta koskevan jäsenvaltioiden lainsäädännön lähentämisestä 3 päivänä toukokuuta 1989 annetussa neuvoston direktiivissä 89/336/ETY (3) sekä radio- ja telepäätelaitteista ja niiden vaatimustenmukaisuuden vastavuoroisesta tunnustamisesta 9 päivänä maaliskuuta 1999 annetussa Euroopan parlamentin ja neuvoston direktiivissä 1999/5/EY (4) säädettyjen menettelyiden mukainen.
(4)
Sähkömagneettista yhteensopivuutta koskevia vaatimuksia ja sähköisiä ja elektronisia laitteita koskevia testimenettelyitä on jatkuvasti päivitetty radiohäiriöitä käsittelevän kansainvälisen erikoiskomitean (CISPR) ja kansainvälisen standardointijärjestön (ISO) standardointityöllä. Tämän vuoksi onkin aiheellista viitata tässä direktiivissä niihin testausmenettelyihin, jotka on kuvattu alan standardien tuoreissa painoksissa.
(5)
Direktiivi 72/245/ETY olisi muutettava vastaavasti.
(6)
Direktiivin 72/245/ETY muutokset vaikuttavat direktiiviin 70/156/ETY. Tämän vuoksi onkin tarpeen muuttaa viimeksi mainittua direktiiviä vastaavasti.
(7)
Tässä direktiivissä säädetyt toimenpiteet ovat direktiivillä 70/156/ETY perustetun tekniikan kehitykseen mukauttamista käsittelevän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Korvataan direktiivin 72/245/ETY liitteet tämän direktiivin liitteillä.
2 artikla
1. Alkaen 1 päivästä tammikuuta 2006 jäsenvaltiot eivät saa sähkömagneettiseen yhteensopivuuteen liittyvistä syistä sellaisten ajoneuvojen, osien tai erillisten teknisten yksiköiden osalta, jotka ovat direktiivin 72/245/ETY liitteiden I-X säännösten mukaisia, sellaisina kuin ne ovat muutettuna tällä direktiivillä,
a)
evätä EY-tyyppihyväksyntää tai kansallista tyyppihyväksyntää; tai
b)
kieltää rekisteröintiä, myyntiä tai käyttöönottoa.
2. Alkaen 1 päivästä heinäkuuta 2006 ja sähkömagneettiseen yhteensopivuuteen liittyvistä syistä sellaisten ajoneuvojen, osien tai erillisten teknisten yksiköiden osalta, jotka eivät ole direktiivin 72/245/ETY liitteissä I-X esitettyjen vaatimusten mukaisia, sellaisina kuin ne ovat muutettuna tällä direktiivillä,
a)
jäsenvaltiot eivät enää saa myöntää EY-tyyppihyväksyntää; ja
b)
jäsenvaltiot saavat kieltäytyä myöntämästä kansallista tyyppihyväksyntää.
3. Alkaen 1 päivästä tammikuuta 2009, jos direktiivin 72/245/ETY, sellaisena kuin se on muutettuna tällä direktiivillä, liitteissä I-X esitettyjä vaatimuksia ei täytetä,
a)
jäsenvaltioiden on sähkömagneettiseen yhteensopivuuteen liittyvistä syistä katsottava uusien ajoneuvojen mukana seuraavat, direktiivissä 70/156/ETY tarkoitetut vaatimuksenmukaisuustodistukset pätemättömiksi edellä mainitun direktiivin 7 artiklan 1 kohdan soveltamiseksi; ja
b)
jäsenvaltiot voivat sähkömagneettiseen yhteensopivuuteen liittyvistä syistä kieltää uusien ajoneuvojen rekisteröinnin, myynnin tai käyttöönoton.
4. Alkaen 1 päivästä tammikuuta 2009 direktiivin 72/245/ETY liitteissä I-X esitettyjä sähkömagneettiseen yhteensopivuuteen liittyviä vaatimuksia, sellaisina kuin ne ovat muutettuina tällä direktiivillä, sovelletaan osiin tai erillisiin teknisiin yksiköihin direktiivin 70/156/ETY 7 artiklan 2 kohdan soveltamiseksi.
3 artikla
Muutetaan direktiivi 70/156/ETY seuraavasti:
1)
Muutetaan liite I seuraavasti:
a)
lisätään seuraava rivi 0.5 kohtaan:
”Mahdollisen valtuutetun edustajan nimi ja osoite:”
b)
lisätään seuraava kohta:
”12.7
Taulukko ajoneuvon (ajoneuvojen) mahdollisten radiolähettimien asennuksesta ja käytöstä (ks. liitteessä I oleva 3.1.8 kohta):
taajuuskaistat [Hz]
enimmäislähtöteho [W]
antennipaikka ajoneuvossa
asennuksen ja/tai käytön erityisehdot
Tyyppihyväksynnän hakijan on toimitettava tarvittaessa myös:
Lisäys 1
Luettelo, jossa ovat kaikki tämän direktiivin alaan (ks. 2.1.9. ja 2.1.10 kohta) kuuluvat ja aiemmin luetteloimattomat sähköiset ja/tai elektroniset osat (merkkeineen ja tyyppeineen).
Lisäys 2
Kaavio tai piirustus (tämän direktiivin piiriin kuuluvien) sähkö- ja elektroniikkakomponenttien sijoittelusta ja johdotuksesta yleensä.
Lisäys 3
Kuvaus ajoneuvosta, joka on valittu edustamaan tyyppiä:
Korityyppi:
Ohjauspyörä vasemmalla tai oikealla:
Akseliväli:
Lisäys 4
Valmistajan tai hyväksytyn/tunnustetun laboratorion toimittama(t) relevantti testiraportti (-raportit) tyyppihyväksyntätodistuksen laatimista varten.”
2)
Lisätään seuraava rivi liitteessä III olevan A jakson 0.5 kohtaan:
”Mahdollisen valtuutetun edustajan nimi ja osoite:”
4 artikla
Saattaminen kansalliseksi lainsäädännöksi
1. Jäsenvaltioiden on ennen 31 päivää joulukuuta 2005 annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset. Jäsenvaltioiden on viipymättä toimitettava kyseiset säännökset sekä näiden säännösten ja tämän direktiivin välinen vastaavuustaulukko kirjallisina komissiolle.
Niiden on sovellettava näitä säännöksiä 1 päivästä tammikuuta 2006.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
5 artikla
Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
6 artikla
Tämä direktiivi on osoitettu kaikille jäsenvaltioille.
Tehty Brysselissä 14 päivänä lokakuuta 2004.

Labels: 1
20
7
8
15